**Notă Informativă**

**asupra proiectului de Ordin al Ministrului Finanţelor „Cu privire la aprobarea modificărilor şi completărilor la Ordinul nr. 63 din 10 august 2009 ”**

Necesitatea elaborării proiectului de ordin „Cu privire la aprobarea modificărilor şi completărilor la Ordinul nr. 63 din 10 august 2009” estegenerată de prevederile pct. 3 “Măsuri de implementare şi de sporire a eficienţei”, subpunctele 1 şi 2 „Elaborarea pentru entităţile raportoare a ghidurilor privind utilizarea noilor tehnologii în domeniul Spălării Banilor şi Finanţării Terorismului (SB/FT)” şi “Elaborarea ghidurilor privind măsurile de identificare a beneficiarului efectiv” al Planului de acţiuni privind implementarea Strategiei naţionale de prevenire şi combatere a spălării banilor şi finanţării terorismului pentru anii 2013-2017, aprobat prin Legea nr. 130 din 6 iunie 2013.

Scopul prezentului proiect constă în aducerea în concordanţă a prevederilor Indicaţiilor metodice privind aplicarea de către societăţile de audit, auditorii întreprinzători individuali a măsurilor de prevenire şi combatere a spălării banilor şi finanţării terorismului cu recomandările 5 şi 11 ale Grupului de Acţiune Financiară Internaţională (FATF), precum şi cu prevederile Legii nr. 190-XVI din 26 iulie 2007 cu privire la prevenirea şi combaterea spălării banilor şi finanţării terorismului şi a Legii nr. 61-XVI din 16 martie 2007 privind activitatea de audit, cu modificările şi completările ulterioare.

Astfel, ghiduri separate pe domeniile menţionate mai sus nu vor fi elaborate, deoarece Indicaţiile metodice privind aplicarea de către societăţile de audit, auditorii întreprinzători individuali a măsurilor de prevenire şi combatere a spălării banilor şi finanţării terorismului sunt compacte şi conţin prevederile necesare privind aplicarea de către societăţile de audit, auditorii întreprinzători individuali a masurilor de prevenire şi combatere a SB/FT.

Proiectul în cauză a fost elaborat conform art. 5 alin. (2) al Legii nr. 317-XV din 18 iulie 2003 privind actele Guvernului şi ale altor autorităţi ale administraţiei publice şi locale care prevede că, reglementările de acelaşi nivel şi avînd acelaşi obiect, precum şi reglementările din alte materii conexe se cuprind, de regulă, într-un singur act normativ dacă sînt indispensabile realizării scopului urmărit prin acest act.

Modificările şi completările propuse în prezentul proiect vor îmbunătăţi calitativ conţinutul prevederilor Indicaţiilor metodice privind aplicarea de către societăţile de audit, auditorii întreprinzători individuali a măsurilor de prevenire şi combatere a spălării banilor şi finanţării terorismului, conform prevederilor normelor internaţionale în domeniu, precum şi vor genera dispariţia situaţiilor de incertitudine în implementarea acestora.

**Viceministru Victor BARBĂNEAGRĂ**